text: Спад на борсите на фона на предстоящите избори във Великобритания и очакваните нови американски мита* | manager.bg
  Водещите европейски борсови индекси започват втора поредна сесия в червената зона, след като инвеститорите останаха предпазливи на фона на предстоящите в четвъртък парламентарни избори във Великобритания и наближаващия краен срок за влизане в сила на новите мита на САЩ срещу вноса от Китай, предаде Ройтерс.
  Общият европейски индекс STOXX 600 се понижи с 3,53 пункта, или 0,87%, до 402,86 пункта, и е на път да запише най-лошия си ден от седмица. Всички подсектори в Европа се озоваха в червената територия, като индексът на добивните компании SXPP и автомобилният индекс SXAP се понижиха съответно с 1,44% и 1,51%
  Немският DAX регистрира спад от 157,75 пункта, или 1,20%, до 12 947,86 пункта. Водещият индекс на Лондонската борса FTSE 100 изтри 72,41 пункта от стойността си, или 1%, достигайки ниво от 7 161,49 пункта. Френският CAC 40 се понижи с 36,83 пункта, или 0,63%, до 5 800,42 пункта.
  "Очакванията за сделка между САЩ и Китай доскоро бяха доста високи", коментира Джонатан Бел от Stanhope Capital.
  "Вече е по-вероятно да няма значим напредък. Или сделката е отложена или ще има малко споразумение, което пазарите няма да приемат позитивно", добавя той.
  Надеждите за постигане на търговско споразумение между двете най-големи икономики тласнаха европейският бенчмарк до четиригодишни върхове през миналият месец. Опасенията, че сделката може да бъде отложена до 2020 г. се отразиха негативно на пазарите, като в момента STOXX 600 е с около 2% под рекордните нива от ноември. Следващата критична дата в преговорите е 15 декември, когато в влизат в сила новите американски мита върху вноса от Китай.
  Междувременно, последните социологични проучвания във Великобритания показват, че консерваторите на Борис Джонсън може да спечелят мнозинство на изборите в петък, което ще бъде прието като зелена светлина за Брекзит в края на януари.
  Акциите на Ted Baker се сринаха с 14,49% до 16-годшино дъно, след Председателят на британската модна компания Дейвид Бърнстейн и временно изпълняващият длъжността главен изпълнителен директор Линдзи Пейдж подадоха оставка. По-рано компанията понижи прогнозата си за печалбата за цялата година и преустанови изплащането на дивиденти.
  Сред малкото позитивни новини бе поскъпването на акциите на Sanofi с 4,81%, след като френският фармацевтичен гигант обяви, че ще предприеме някои промени в бизнес плановете си с цел засилване на растежа и печалбата. Вчера компанията постигна споразумение за придобиване на американската биотехнологична компания Ѕуnthоrх іnс. зa 2,5 млрд. долара
  Основните борсови индекси на Уолстрийт започнаха седмицата със спад след три поредни сесии на ръст, предаде Си Ен Би Си.
  Промишленият индекс Dow Jones се понижи с 105,46 пункта, или 0,38%, до 27 909,60 пункта. Широкообхватният Standard & Poor's 500 изтри 9,95 пункта от стойността си, или 0,32%, завършвайки сесията при ниво от 3 135,96 пункта. Индексът на високотехнологичните Nasdaq отчете спад от 34,70 пункта, или 0,40%, до 8 621,83 пункта.
  Загубите дойдоха, след като миналата седмица трите водещи индекса достигнаха стойности, близки до рекордните, на фона на данните, че американската икономика е добавила 266 хил. работни места през ноември.
  В понеделник вниманието на инвеститорите отново бе насочено върху търговските преговори между Вашингтон и Пекин, които са поставени под голямо напрежение една седмица преди да влязат в сила нови американски мита за вноса от Китай. На този фон книжата на Apple поевтиняха с 1,40%.
  В понеделник китайският помощник-министър на търговията Рен Хонбин заяви, че Пекин се надява да сключи търговска сделка със Съединените щати възможно най-скоро. Неговото изказване дойде на фона на данните, че китайския износ се е понижил за четвърти пореден месец в ноември.
  Икономическият съветник на белия дом Лари Кудлоу заяви пред Си Ен Би Си в петък, че двете страни са "близо" до споразумение, но подчерта, че Тръмп е готов да "да се оттегли", ако не бъдат изпълнени определени условия.
  Водещата новина на корпоративния фронт бе придобиването на американската биотехнологичната компания Synthorx от френския гигант Sanofi в сделка на стойност 2,5 млрд. долара. Цената от 68% долара на акция представлява 172% премия спрямо нивото от 25,03 долара, при което книжата на Synthorx приключиха търговията в петък. Очаква се сделката да бъде финализирана през първото тримесечие на 2020 г.
  Основните индекси на борсите в Азиатско-тихоокеанския регион записаха смесени резултати във вторник на фона на данните за ускорение на инфлацията в Китай, предаде Си Ен Би Си.
  През ноември инфлацията в Китай е достигнала седемгодишен връх. Индексът на потребителските цени се е повишил с 4,5% на годишна основа през ноември, като това се дължи основно на поскъпването на свинското с над 110% заради чумата по свинете. Хранителните стоки са поскъпнали с 19,1%. Същевременно с това индексът на производствените цени е спаднал с 1,4% на годишна база през ноември.
  На този фон в бенчмаркът в континентален Китай Shanghai Composite отчете ръст от 2,84 пункта, или 0,10%, до 2 917,32 пункта, докато по-малкият Shenzhen Composite напредна с 6,31 пункта, или 0,38%, до 1 640,51 пункта. Хонконгският индекс Hang Seng се понижи с 58,11 пункта, или 0,22%, до 26 436,62 пункта.
  На търговския фронт между САЩ И Китай също имаше ново развитие, след като Блумбърг съобщи, че американският министър на земеделието Сони Пердю е заявил, че Вашингтон най-вероятно няма да прибегне до налагането на нови мита на 15 декември.
  "Имаме краен срок за нов кръг от мита, който настъпва на 15 декември. Не вярвам, че те ще влязат в сила и смятам, че ще видим отстъпление от тарифите", коментира тя.
  Водещият индекс на токийската фондова борса Nikkei 225 отчете спад от 20,51 пункта, или 0,09%, до 23 410,19 пункта. Акциите на Nintendo поскъпнаха с 2,86%, след като компанията пусна конзолата си Switch на китайския пазар.
  Южнокорейският Kospi напредна с 9,35 пункта, или 0,45%, до 2 098 пункта, докато в Австралия ASX 200 се понижи с 23,10 пункта, или 0,34%, до 6 706,90 пункта.
  Индексите на Българската фондова борса (БФБ) записаха предимно понижения в ранната търговия. Основният бенчмарк SOFIX отчете спад от 1,60 пункта, или 0,29%, до 546,24 пункта. BGBX40 се понижи с 0,18 пункта, или 0,17%, до 108,72 пункта. BGTR30 изтри 0,37 пункта от стойността си, или 0,07%, достигайки ниво от 494,46 пункта. BGREIT се повиши с 0,13 пункта, или 0,10%, до 130,98 пункта.